# **DECIZIA ETAPEI DE ÎNCADRARE**

## Nr. din 05.2022

Ca urmare a solicitării de emitere a acordului de mediu adresate de **WEST CO IMPEX S.R.L.**, cu sediul în jud. Sălaj, com. Crișeni, loc. Crișeni, nr. 1, înregistrată la APM Salaj cu nr. 1867 din 09.03.2022, în baza:

- **Legii nr. 292/2018** privind evaluarea impactului anumitor proiecte publice şi private asupra mediului, și a

* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 28.04.2022, că proiectul: **CONSTRUIRE HALĂ PRODUCȚIE*,*** propus a fi amplasat în jud. Sălaj,com. Crișeni, loc. Crișeni, F.N.,

**nu se supune evaluării impactului asupra mediului.**

Justificarea prezentei decizii:

**I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

**a)** Proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, Anexa 2, la pct. 10, lit. a) – proiecte de dezvoltare a unităților/zonelor industriale și pct. 13, lit a) – orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau a fi în curs de a fi executate, care pot avea efecte semnificative negative asupra mediului;

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză;

- prezenta solicitare a fost mediatizată prin publicare anunţ în ziarul Graiul Sălajului, afişare şi înregistrare anunţ la sediul Primăriei Comunei Crișeni, la sediul titularului și pe pagina de internet a titularului, precum şi la sediul şi pe pagina de internet a APM Sălaj, iar proiectul Deciziei etapei de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării şi caracteristicilor impactului potenţial, s-a stabilit că realizarea acestuia nu va  avea  un impact semnificativ asupra calităţii factorilor de mediu;

**b)** Caracteristicile proiectului:

b1) dimensiunea şi concepţia întregului proiect:

Prin proiect se propune construirea unei hale de producție cuprinzând spații cu scopul de mărire a capacității de producție și a diversificării acesteia și achiziționarea unor echipamente. Activitatea desfăşurată în hala de producție ce se dorește a fi construită constă în producerea de plăci extrudate, piese termoformate și debitate pentru obiecte sanitare și alte aplicații industriale.

Hala de producție va avea regim de înălțime P și Sconstruită= 5 099.31 mp și va cuprinde spațiul de producție deschis, echipat cu diferite utilaje și echipamente tehnice destinate producției de palci extrudate, piese termoformate și debitate pentru obiecte sanitare și alte aplicații industiale și 3 grupuri sanitare, diferențiate pe sexe cu amplasate pe latura sudică a halei.

Utilajele cu care se va dota hala vor fi următoarele:

- 1 linie producție plăci extrudate pmma

- 1 linie producție plăci co-extrudate abs/pmma

- 2 buc. mașină de termoformare

- 1 mașina cu comandă numerică 5 axe

- 1 utilaj cu comandă numerică în 5 axe

- 2 buc CNC în 5 axe

- 1 instalație exhaustare, filtrare și tratarea a aerului rezultat în urma debitărilor cu utilajele CNC, prevăzută cu filtre de reținere a emisiilor.

Capacitate de productie în hala propusă este: prefabricate termoformate 72.000 buc/an.

Alte lucrări: Suprafață circulații pietonale/ auto/ parcări 2 030.69 mp

Suprafață spațiu verde 3 060 mp

Alimentarea cu apă, energia electrică și gaz vor fi realizate de la rețelele publice a localității.

Apele uzate menajere rezultate vor fi conduse spre un bazin vidanjabil cu volumul de 20 mc.

Apele pluviale colectate de pe suprafața parcărilor vor fi conduse cu ajutorul gurilor de scurgere și a rigolelor spre un separator de hidrocarburi fără by-pass, pentru un debit nominal de 30 l/s, din beton armat cu trapă de nămol integrată. Volumul trapei de nămol este de 3000 litri iar capacitatea de depozitare a lichidelor ușoare este de 1513 litri. Capacitatea totală este de 5770 litri.

Apele pluviale de pe acoperișul halei precum și cele preepurete în separator vor fi colectate într-un bazin de retenție cu volum util de 146 mc, ape ce vor fi folosite la întreținerea spațiilor verzi.

Pentru încălzirea halei se utilizează aeroterme cu funcționare pe gaz metan montate sub acoperiș. Fiecare aerotermă va fi prevăzută cu coș de admisie/evacuare propriu.

b2) cumularea cu alte proiecte existente şi/sau aprobate: - lucrările necesare realizării proiectului nu se suprapun cu alte proiecte existente sau planificate în zonă.

b3) utilizarea resurselor naturale, în special a solului, a terenurilor, a apei şi a biodiversităţii: în perioada de execuţie se va folosi apa pentru consum menajer și pentru realizarea construcției. Nu se folosește în mod excesiv lemnul, se vor folosi în mare parte cofraje prefabricate la fundații și la suprastructură. Ca materii prime se vor folosi cimentul, agregate și fier pentru realizarea betonului armat, lemnul, pietriș și piatră spartă – cantități care se vor estima ulterior la faza de proiect tehnic. Acestea vor fi furnizate de firme specializate.

b4) cantitatea şi tipurile de deşeuri generate/gestionate: deșeuri specifice lucrărilor de construcții care vor fi gestionate conform OUG nr. 92/2021 privind regimul deşeurilor; acestea vor fi colectate selectiv și se vor valorifica/elimina numai prin operatori economici autorizați.

b5) poluarea şi alte efecte negative:

Se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât și pe timpul funcționării construcției.

**Măsuri pentru protecția calității apelor:**

* în activitatea de execuție a lucrărilor de construire - prin organizarea de șantier se prevede grup sanitar ecologic pentru personalul din șantier și spălător cu scurgere racordată la rezervor propriu (capacitate 50L-se va vidanja periodic cu mașini specializate). Se va asigura întreținerea corespunzătoare a utilajelor astfel încât să nu se elimine scurgeri de combustibil în apele de suprafaţă;
* în funcționare, apele uzate menajere se vor colecta într-un bazin vidanjabil care se va vidanja periodic cu mașini specializate. Pentru siguranță, incinta va fi dotată cu un container de nisip, care se va folosi ca și absorbant în caz de scurgeri accidentale de combustibili. Apele pluviale de pe platforma parcării vor fi colectate prin intermediul rigolelor, preepurate printr-un separator de hidrocarburi și vor fi direcționate către bazinul de retenție.

**Măsuri pentru protecția aerului:**

* utilizarea de autovehicule și utilaje care corespund din punct de vedere al condiţiilor tehnice;
* întreţinerea din punct de vedere tehnic a mijloacelor auto şi a utilajelor pentru minimalizarea emisiilor de gaze de eşapament şi repunerea în funcţiune a acestora numai după remedierea eventualelor defecţiuni;
* se va asigura revizia periodică conform prescripţiilor cărţii tehnice pentru asigurarea unei funcţionări normale cu respectarea prevederilor legislaţiei în vigoare privind protecţia mediului;
* se vor folosi plase tip mesh pe schele pe toate laturile pe toată perioada de construcţie pentru prevenirea împrăștierii pulberilor;
* se va asigura umectarea periodică a suprafețelor de teren și a plaselor de protecție pentru împiedicarea dispersiilor de praf în atmosferă;
* gestionarea pământului din excavaţii astfel încât să nu se constituie în sursă de poluare pentru aer: stropire, acoperire, utilizare graduală în amplasament pe măsura avansării lucrărilor de construcţii;
* surplusul de sol din excavaţii va fi evacuat cât mai rapid în locaţia indicată de Primărie, cu ajutorul firmelor specializate;
* se va asigura curățirea corespunzătoare a utilajelor și mașinilor la ieșirea din șantier;
* transportul materialelor pulverulente la punctele de lucru se va realiza numai în stare umectată sau acoperite, pentru a evita emisiile de pulberi sau pierderile de materiale în timpul transportului;
* se va asigura restricționarea vitezei de circulație a autovehiculelor în corelare cu factorii locali.

**Măsuri pentru protecția împotriva zgomotului și vibrațiilor:**

* În activitatea de execuție - se va lucra cu cofraje metalice profesionale, care se montează cu prinderi mecanice. Nu se folosesc cuie sau unelte care sa producă zgomot sau vibrații. Utilajele folosite atât în execuție cât și în exploatare respectă standardele referitoare la emisiile de zgomot, fiind admisă doar folosirea echipamentelor ce poartă inscriptionat în mod vizibil, lizibil și de neșters marcajul European de conformitate CE, însoțit de indicarea nivelului garantat al puterii sonore. Se va lucra numai în timpul orelor permise. Se va respecta durata de execuţie a proiectului astfel încât disconfortul generat de poluarea fonică să fie cât mai redus ca timp. Pe durata desfășurării lucrărilor se vor amplasa pe lungimea împrejmuirii panouri mobile fonice. Se va planifica orarul de desfăşurare activităţilor generatoare de zgomot astfel încât să se evite efectele cumulative. Pentru reducerea disconfortului sonor datorat funcţionării utilajelor pe timpul de realizare a proiectului, programul de lucru nu se va desfăşura în timpul nopţii. Se va reduce la minim viteza de deplasare a utilajelor în zonă. Se vor folosi utilaje de lucru în concordanţă cu volumul şi caracteristicile activităţilor desfăşurate;
* În funcționare – nu este cazul, nu exista surse de zgomot si vibrații.

**Măsuri pentru protecția solului și subsolului:**

* În activitatea de execuție: depozitarea materialelor de construcție se va face în zone special amenajate în incinta amplasamentului și fără a afecta circulația în zona obiectivului; staționarea mijloacelor auto se va face doar pe platforme impermeabilizate, pe perioade scurte, strict necesare; pentru toate categoriile de materiale de construcții, se va avea în vedere aprovizionarea ritmică, eșalonat, în concordanță cu etapele de lucru; se vor utiliza materiale de construcții preambalate; betonul se va aduce preparat din stațiile de betoane; nu se vor depozita necontrolat materialele folosite şi deşeurile rezultate direct pe sol în spaţii neamenajate corespunzător; utilizarea de mașini și utilaje care sunt în stare optimă de funcționare, asigurarea întreținerii corespunzătoare a utilajelor astfel încât să existe scurgeri de combustibili; nu se vor efectua operaţii de întreţinere a mijloacelor auto şi a utilajelor pe amplasamentul de realizare a proiectului; alimentarea cu carburanți a utilajelor și mijloacelor de transport se va face de la stații de distribuție carburanți autorizate pentru evitarea scurgerilor accidentale de produse petroliere de la autovehicule.
* În funcționare – parcarea va fi betonată, prevăzută cu rigole pentru scurgerea apelor pluviale. Se va monta un separator de hidrocarburi cu debit nominal de 30 l/s în zona de parcare pentru evitarea poluării cu lubrifianți sau combustibili proveniți de la autovehicule. Depozitarea deșeurilor menajere se va face în zone special amenajate pe amplasament făra a se afecta circulația în zona obiectivului. Realizarea etanșă a sistemelor de canalizare a apelor uzate pentru a se evita apariţia unor pierderi în sol. Întreținerea corespunzătoare a rețelei de canalizare; Utilizarea de echipamente şi instalaţii fiabile, corect proiectate şi montate, pentru a se evita apariţia de scurgeri. Colectarea deşeurilor menajere şi asimilabil menajere în pubele prevăzute cu capace, depozitate într-un spatiu special amenajat, acoperit, prevazut cu platformă de beton. Betonarea tuturor suprafețelor de lucru.
* Pe lângă măsurile prezentate mai sus, la intrarea în funcţiune a halei de producție se vor lua următoarele măsuri operaţionale şi de management: elaborarea şi implementarea unor programe de întreţinere preventivă a tuturor echipamentelor, utilajelor şi instalaţiilor aferente; elaborarea şi implementarea unui plan de management al deşeurilor; implementarea unui sistem pentru managementul securităţii şi al riscului, precum şi al unui plan de intervenţie în situaţii de urgenţă.

b6) riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice: nu este cazul, proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase.

b7) riscurile pentru sănătatea umană - de exemplu, din cauza contaminării apei sau a poluării atmosferice: - se vor lua toate măsurile necesare să fie respectate toate prevederile legilor în vigoare atât pe timpul execuției lucrărilor cât și pe timpul funcționării construcției; se vor respecta în totalitate lucrările necesare organizării de șantier, conform proiectului și se vor desfășura doar pe amplasamentul destinat acestuia.

**Lucrări necesare organizării de șantier:**

* Perimetrul șantierului va fi împrejmuit și semnalizat pentru interzicerea accesului persoanelor straine în zona de lucru;
* Parcarea și staționarea mijloacelor auto și utilajelor se recomandă a se efectua în afara şantierului;
* Se vor executa semnalizarile necesare:
* de restricții în zona șantierului, privind viteza sau staționarea autovehiculelor, a zonelor de descărcare şi depozitare a locurilor de trecere;
* de restricţie a accesului persoanelor în zonele de lucru, pe fiecare etapă de lucru;
* de stabilire a traseelor de deplasare în şantier a personalului lucrător şi special pentru persoanele care au acces la spațiile unde se lucrează, pe fiecare etapă de lucru.
* Ca spaţii de echipare, adăpost, servire masa, se vor folosi barăcile care se vor amplasa conform planșei cu organizarea execuției.
* In incinta investitiei, comuna Criseni, jud. Salaj.

Organizarea de şantier se va realiza în incinta investiției, comuna Crișeni, jud. Sălaj.

**c)** Amplasarea proiectelor:

c1) utilizarea actuală şi aprobată a terenurilor: terenul aferent lucrărilor propuse se află conform certificatului de urbanism nr. 14 din 28.02.2022 emis de Primăria Comunei Crișeni, este în suprafață totală de 10 200 mp și se află situat în intravilanul localității Crișeni și este proprietatea beneficiarului.

c2) bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia: nu este cazul;

c3) capacitatea de absorbţie a mediului natural, acordându-se o atenţie specială următoarelor zone:

* zone umede, zone riverane, guri ale râurilor: nu este cazul;
* zone costiere şi mediul marin: nu este cazul;
* zonele montane şi forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje şi situri importante din punct de vedere istoric, cultural sau arheologic: nu este cazul.

**d)** Tipurile şi caracteristicile impactului potenţial:

d1) importanţa şi extinderea spaţială a impactului - de exemplu, zona geografică şi dimensiunea populaţiei care poate fi afectată: - punctual pe perioada de execuţie;

d2) natura impactului: - impactul asupra zonei este temporar, pe termen scurt, doar pe perioada execuției;

d3) natura transfrontalieră a impactului: - nu este cazul; amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.

d4) intensitatea şi complexitatea impactului: - va fi mică pe perioada de execuţie şi funcţionare;

d5) probabilitatea impactului - redusă, pe perioada de execuţie şi funcţionare;

d6) debutul, durata, frecvenţa şi reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor şi închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente şi/sau aprobate: nu este cazul;

d8) posibilitatea de reducere efectivă a impactului: respectarea legislației în vigoare și respectarea condițiilor din prezenta decizie etapă de încadrare.

**II.** Motivele pe baza cărora s-a stabilit necesitatea neefectuării evaluării adecvate sunt următoarele: - nu este cazul; proiectul propus nu intră sub incidenţa art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare.

**III.** Motivele pe baza cărora s-a stabilit necesitatea neefectuării evaluării impactului asupra corpurilor de apă: - nu este cazul; proiectul nu intră sub incidenţa prevederilor art. 48 și 54 din Legea apelor nr. 107/1996, cu modificările şi completările ulterioare.

**Caracteristicile proiectului şi/sau condiţiile de realizare a proiectului**:

* Respectarea prevederilor art. 20 alin. (1) din Legea nr. 292/2018, privind evaluarea impactului anumitor proiecte publice şi private asupra mediului: "În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări."
* Conform art. 43, alin. 3-4 din anexa. nr. 5 la procedură, din Legea nr. 292/2018 privind evaluarea impactului anumitor proiecte publice şi private asupra mediului: ”(3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.”
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor şi depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. nr. 119/2014, cu modificările ulterioare, privind nivelul de zgomot.
* Interzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică și economică, luarea măsurilor pentru neutralizarea și eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acesora.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe și preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului și înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.

    Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef Serviciu Avize, Acorduri, Autorizații,

ing. Gizella Balint

Întocmit,

ing. Georgiana Jula